[{"text_idx": "#000004", "text": "Gallai camdriniwr fod yn bartner agos neu\u2019n gyn bartner, yn aelod arall o\u2019r teulu, yn ffrind neu\u2019n rhywun arall mewn sefyllfa o ymddiriedaeth fel gofalwr."}, {"text_idx": "#000005", "text": "Gall cam-drin effeithio arnoch beth bynnag fo\u2019ch oedran \u2013 nid rhywbeth y mae pobl ifanc yn unig yn ei brofi ydyw."}, {"text_idx": "#000007", "text": "Gall cam-drin effeithio arnoch hefyd beth bynnag fo\u2019ch rhyw, ethnigrwydd neu gyfeiriadedd rhywiol."}, {"text_idx": "#000009", "text": "Mae\u2019n bwysig iawn deall y gwahanol fathau o gam-drin."}, {"text_idx": "#000010", "text": "Yn aml adnabod arwyddion cam-drin yw\u2019r cam cyntaf pwysig tuag at geisio cymorth a chefnogaeth."}, {"text_idx": "#000011", "text": "Cam-drin corfforol Mae hyn yn cynnwys dyrnu, cicio, brathu, pinsio neu gripio.\nCam-drin rhywiol Mae hyn yn gynnwys treisio, cyffwrdd rhywun mewn ffordd rywiol yn erbyn eu hewyllys, gorfodi rhywun i wneud rhywbeth rhywiol ei natur sy\u2019n eu gwneud yn anghyfforddus.\nCam-drin seicolegol/emosiynol Mae hyn yn cynnwys sarhau, galw enwau neu regi rhywun, bygwth, tanseilio, bychanu, cau allan neu anwybyddu drwy\u2019r amser, bygythiadau i niweidio eraill sy\u2019n bwysig i chi, cael eich rhwystro rhag gweld pobl sy\u2019n bwysig i chi.\nEsgeulustod Mae hyn yn cynnwys anwybyddu anghenion gofal meddygol, emosiynol neu gorfforol; methu a\u0302 darparu mynediad at ofal a chymorth priodol; neu atal hanfodion fel meddyginiaeth, maeth a gwres.\nCam-drin ariannol Mae hyn yn cynnwys dwyn arian neu eiddo, cael eich gorfodi i roi arian, meddiannau neu eiddo. Defnyddio twyll i gymryd arian, meddiannau neu eiddo. Cymryd neu gadw atwrneiaeth neu geisio cymryd neu gadw atwrneiaeth.\nRheolaeth drwy orfodaeth Mae rheolaeth drwy orfodaeth yn weithred neu\u2019n batrwm o weithredoedd sy\u2019n ymosod, yn bygwth, yn codi cywilydd ac yn brawychu, neu fath arall o gam-drin. Mae\u2019n cael ei ddefnyddio i niweidio, i gosbi neu i godi ofn ar rywun. Mae\u2019r ymddygiad hwn yn ceisio gwneud y dioddefwyr yn ddibynnol drwy eu hynysu o gefnogaeth, ymelwa arnynt, dwyn eu hannibyniaeth a rheoli eu hymddygiad bob dydd."}, {"text_idx": "#000012", "text": "Gall fod yn anodd adnabod ymddygiad camdriniol neu un sy\u2019n rheoli person, yn enwedig os ydych chi wedi byw gyda\u2019r ymddygiad hwnnw am amser hir. Ond os ydych wedi profi unrhyw un o\u2019r pethau a ddisgrifir uchod, gofynnwch am gyngor a chefnogaeth gan y sefydliadau a restrir isod. Os ydych chi\u2019n pryderu eich bod mewn perygl uniongyrchol o niwed, ffoniwch 999 a chysylltwch a\u0302\u2019r heddlu yn syth."}, {"text_idx": "#000013", "text": "\u201cRoedd yn rheoli\u2019r hyn oeddwn i\u2019n gallu ei wneud a lle\u2019r oeddwn yn cael mynd. Cefais fy ynysu oddi wrth fy ffrindiau ac roeddwn i\u2019n teimlo fy mod wedi fy nghaethiwo yn fy nghartref.\u201d"}]